  Майя Бывальцева Братина Кубоклэн финалаз «Ижстальлэн» Ижкарын шудонъёсаз билетъёс 200 матысен 2 сюрс манетозь сылозы. Со сярысь ивортэ хоккей клублэн пресс-службаез. Тодэ вайытом, хоккеен шудонъя Выли лигалэн финалаз «андан ӵыжатӥсьёс» Альметьевскысь «Нефтяникен» пумиськозы. Шудонъёс мынозы одӥгез команда ньыль пол вормытозь. Нырысетӥ пумиськонъёс ортчозы Удмуртилэн шоркараз 13-тӥ но 14-тӥ оштолэзе. Собере 17-тӥ но 18-тӥ оштолэзе Ижысь хоккеистъёс Альметьевске мынозы. Кулэ луиз ке, шудонъёс 21-тӥ, 23-тӥ но 25-тӥ оштолэзе азьланьтӥськозы. Ижкарын вожвылъяськонъёс мынозы «Ижсталь» йӧ дворецын. «Андан ӵыжатӥсьёслэн» бадӟым арлыдо висисьёссы билет басьтыны быгатозы 5-тӥ секторе 200 манетэн. 8-тӥ, 10-тӥ но 12-тӥ секторъёслэн партеразы но 1-тӥ, 5-тӥ, 6-тӥ, 7-тӥ но 11-тӥ секторъёсы билетъёслэн дунзы 400 манет. 9-тӥ секторлэн нырысетӥ чураз но 2-тӥ, 4-тӥ, 8-тӥ но 10-тӥ секторъёсын пукон понна 1 сюрс манет тыроно луоз. 9-тӥ секторысь тужгес дуно интыос 2 сюрс манет сылозы. Вожвылъяськисьёслэсь висисьёссэс 11-тӥ секторлэн 7-тӥ, 8-тӥ, 9-тӥ но 10-тӥ чурьёсаз пуктыны чакламын. Одӥг кие троссэ 4 билет вузаны чакламын. Чемпионатлы абонементъёслэн кузёоссы билетъёс басьтыны быгатозы ас интыосазы ик шудон кутскемлэсь 2 час азьпал, абонемент сьӧре луыны кулэ. Билетъёсты вузаны кутскон нунал но дыр сярысь ватсаса ялэмын луоз, бланкъёсты дасям бере. Тегъёс: Спорт Ижкар Ижсталь Хоккей дунъёснотарифъёс  